אמיר אביבי

אמיר אביבי (נולד ב-16 באפריל 1969) הוא קצין צה"ל במילואים בדרגת תת-אלוף. שירת כסגן צבאי למבקר מערכת הביטחון, מפקד בית הספר להנדסה צבאית, מפקד חטיבת שגיא וראש לשכת הרמטכ"ל משה יעלון. מייסד תנועת "הביטחוניסטים".

ביוגרפיה
אביבי נולד למשפחה ס"ט דור 15 בירושלים, בן לדיפלומט פנחס אביבי. בשל תפקידיו הדיפלומטיים של אביו, בילה חלק ניכר מילדותו ונעוריו מחוץ לישראל: חמש שנים באיטליה, חמש שנים בצ'ילה ובארגנטינה ושלוש שנים בחוף השנהב. אביבי למד בבית ספר אגרון, ושנה בתיכון בויאר בירושלים. את לימודיו התיכוניים השלים ברומא שבאיטליה, בבית ספר בריטי שם אף נבחר לתפקיד "ראש בית".

 שירות צבאי 
בשנת 1987 התגייס לחיל ההנדסה הקרבית, שם שירת כלוחם וכקצין בגדוד 601, כסגן מפקד וכמפקד גדוד 605 (2002–2004). לאחר מכן שימש ראש לשכת הרמטכ"ל משה יעלון (2004–2005), וראש מחלקת תורת הנדסה במפקדת החיל. באפריל 2008 מונה למפקד חטיבת שגיא, חטיבה מרחבית בפיקוד הדרום, ושירת בתפקיד זה עד אוגוסט 2010. לאחר מכן שירת כסגן מפקד אוגדת עזה. במאי 2011 מונה למפקד בית הספר להנדסה צבאית. ב-2013 מונה לסגן מבקר מערכת הביטחון בדרגת תת-אלוף.

במהלך שירותו, סיים את ההכשרה בבה"ד 1 בהצטיינות, נבחר למצטיין רמטכ"ל כאשר שימש כמ"פ, ובתקופת פיקודו על בית הספר להנדסה צבאית, נבחר בית הספר לבית הספר המצטיין בזרוע היבשה בתחום ההדרכה.

 באזרחות 
השתחרר מצה"ל ב-2017. לאחר שחרורו מצה"ל, ייסד עם שותפים את חברת ההזנק "10Dimensions", העוסקת בפיתוח אינטליגנציה תגובתית, ושימש כמנכ"ל שלה עד שנת 2020.

בשנת 2020 ייסד את תנועת "הביטחוניסטים", ומאז הוא עומד בראשה. בראיון לעיתון "בשבע" אמר כי "אחרי כל כך הרבה שנים שאנחנו שומעים מאנשי ביטחון לשעבר עמדה אחת בלבד מהכיוון השמאלני, הגיע הזמן שזה ישתנה...זכותו של כל אדם להביע את דעתו. הבעיה היא שאותם לשעברים משתמשים בדרגות שלהם ובארומה הביטחונית שלהם כדי להביע דעות בנושאים שאין להם שום הבנה בהם. קצין, טוב ככל שיהיה, אינו בהכרח מדינאי טוב או כלכלן טוב".

בשנים 2023 ו-2025 נבחר אביבי לרשימת "50 היהודים המשפיעים בעולם" של הג'רוזלם פוסט, במקום ה-37. הוא פאנליסט קבוע בתוכנית "הפטריוטים" ב"עכשיו 14" ומתארח בתקשורת כפרשן ביטחוני. כמו כן מופיע כפאנליסט קבוע בתוכניתה של אילה חסון בערוץ 13 וכפאנליסט בערוץ i24.

במאי 2023 יצא לאור ספרו, "לא נשוב אחור: כיצד נבטיח את ביטחון ישראל לדורות". הספר כולל דברי פתיחה מאת אביגדור קהלני ואחרית דבר של גרשון הכהן.

פעילותו במסגרת "הביטחוניסטים" 

ביוני 2020 נפגשו אביבי ובכירי תנועת "הביטחוניסטים" עם ראש ממשלת ישראל בנימין נתניהו, על מנת לחזק את נתניהו על רקע המהלך המדיני של החלת הריבונות על בקעת הירדן במסגרת "תוכנית השלום של טראמפ". אביבי הדגיש כי ישנה חשיבות רבה בהכרה של ארצות הברית למימוש המהלך ושזוהי הזדמנות היסטורית.

עם פרוץ מלחמת אוקראינה-רוסיה התבטא אביבי כלפי הנשיא האוקראיני ולדימיר זלנסקי כי הלה "רוצה להיות גיבור על הגב של העם שלו", והוסיף כי אוקראינה עומדת "להיכבש עד הקצה" ולא תוכל לעמוד מול העוצמה הרוסית. עוד בנושא המלחמה באוקראינה טען כי ארצות הברית העלתה את רמת הכוננות שלה ל-DEFCON 2 - רמה אחת לפני מלחמה גרעינית ודאית. לאחר שעומת עם העובדה שהכרזת כוננות זו לא קרתה, מחק אביבי ציוץ בנושא ברשת X.

לקראת הבחירות לכנסת ה-25, שהתקיימו בנובמבר 2022, נפגשו אביבי ובכירי תנועת הביטחוניסטים עם ראש המוסד במטרה להציג את עיקרי הערכת המצב האסטרטגית של התנועה ופעילותה. בפתח הפגישה הצהיר ראש המוסד כי לא מדובר בפגישה פוליטית וכי זו תעסוק בסוגיה האיראנית.

לקראת יום ירושלים 2022 התקיים כנס לשגרירים ודיפלומטים זרים מרחבי העולם בהובלת תנועת "הביטחוניסטים". בכינוס השתתפו עשרות שגרירויות ודיפלומטים זרים, ועסק בהצגת אתגרי ביטחון בזירה הפלסטינית למול אתגרי הפנים העומדים לפתח העיר ירושלים. באותו כנס קרא אביבי לדיפלומטים הזרים לפעול, ואמר: "על אף קריאות מצד גורמים אנטישמיים ולא ציוניים כאיחוד האירופי, (עליכם) לפעול להעברת השגרירויות והנציגות הדיפלומטיות לירושלים מתוך הכרה בזכות של העם היהודי בריבונות ומשילות".

בנובמבר 2022, ערך "ארגון ציוני אמריקה" כנס בניו יורק, בו השתתפו אנשי הממשל של ארצות הברית, אשר הבולט שבהם הוא נשיא ארצות הברית לשעבר, דונלד טראמפ. במעמד זה, קיבל אביבי את הפרס לביטחון ישראל ע"ש מיירון צימרמן.

ב-29 בנובמבר 2018 נאם אביבי בוועידת האינטרס הלאומי של ישראל שלי והציג את תוכניתו המדינית: New State Solution. עיקר התוכנית היא הקמת מדינה פלסטינית ברצועת עזה וצפון חצי האי סיני, שהפלסטינים (כולל אלה ביהודה ושומרון) יהיו אזרחיה. השטח ייתרם על ידי מצרים, שתזכה לסיוע כלכלי נדיב בתמורה לכך ולמעמד מוביל בעולם הערבי.

בשנת 2022 כתב אביבי שמדינת ישראל היא הנכס האסטרטגי החשוב ביותר לעם היהודי. ככזה, יש לפעול ולהציב בראש סדר העדיפויות המדיני את ביטחונה של מדינת ישראל, מאחר שזהו התנאי היסודי לקיומו של העם היהודי לטווח הארוך.
כמו כן, כתב שיהודה ושומרון הם נכס למדינת ישראל ושאין קיום למדינת ישראל בלי שליטה ביטחונית אבסולוטית על כל מרחב יהודה ושומרון, ואין שליטה ביטחונית ללא התיישבות אזרחית. אביבי הזכיר את כישלונותיה של ארצות הברית בעיראק ובאפגניסטן, וכן של רוסיה ואף הכישלון הישראלי בלבנון כדוגמאות לניסיון לשלוט צבאית על מקומות, בהם לא הייתה נוכחות אזרחית.

בדצמבר 2024 הציג את "תוכנית ה-8000 – מתווה הביטחוניסטים לגיוס החברה החרדית לשירות ביטחון" תוכנית לגיוס 8,000 בני ישיבות חרדים בשל הצורך הגדול במילוי השורות.

 התרעותיו מפני מערכה רב־זירתית 

במהלך השנים שקדמו למלחמת חרבות ברזל, התריע תא״ל (מיל׳) אמיר אביבי במספר הזדמנויות פומביות מפני התפתחות איום ביטחוני רב־זירתי ומפני מגבלות תפיסת ההרתעה הישראלית. התרעות אלה ניתנו בכנסים ציבוריים, בהופעות תקשורתיות ובפרסומים כתובים, והתייחסו לאפשרות של עימות רחב הכולל את רצועת עזה, לבנון וזירות נוספות.

בינואר 2022 התריע אביבי כי דחייה נוספת בהתמודדות עם האיומים המתפתחים עלולה להביא את ישראל למפגש עם יכולות האויב בשיא עוצמתן. לדבריו: "אם נחכה, אז עוד שנה או עוד שנתיים או עוד שלוש, אנחנו נפגוש את הווקטורים האלו בשיא כוחם. בשיא כוחם ויכול מאוד להיות שהם יפתיעו אותנו" תוך החמצת חלון הזדמנויות לפעולה מוקדמת. באותו הקשר ציין כי ייתכן מצב שבו יידרש מהלך צבאי רחב ברצועת עזה, ואף אמר כי “יכול להיות שצריך לכבוש את עזה ואין מה לעשות וזה נכון לעשות את זה”, כחלק ממאבק אסטרטגי כולל בחמאס ולא כפעולת תגובה מוגבלת בלבד.

ב-17 במאי 2022 בהופעה בפני "שדולת הניצחון בכנסת הציג אמיר אביבי הערכה שלפיה ישראל מצויה בשלב שבו תהליכים ביטחוניים ארוכי טווח הגיעו לכדי בשלות מבצעית. לדבריו, "אנחנו נמצאים במציאות שבה תהליכים שכבר קורים הרבה מאוד שנים הגיעו לבשלות", וכי מדובר ב"מערכת איראנית שמגיעה לבשלות… זו מערכת אחת שכוללת חתירה גם לגרעין אבל בעצם גם את כל המערכת של הרקטות והטילים וכלי הטיס הבלתי מאוישים". בהקשר זה ציין כדוגמה את חזבאללה, שלדבריו "קפץ תוך עשור מ-50 ל-2,000 כלי טיס בלתי מאוישים", וטען כי מדובר ב"בניין כוח שיביא את איראן תוך שנה שנתיים להבנה שהם יכולים לתקוף". באותה הופעה העריך כי ישראל עומדת בפני צומת אסטרטגית בטווח הזמן הקרוב, ואמר: "בעת הזאת אנחנו נמצאים במצב שתוך שנה שנתיים יש שתי אפשרויות: או ששת הימים, או יום כיפור". עוד הוסיף כי האפשרות של הפתעה קשה אינה תאורטית, וכי "מה שראינו לפני שנה… זה פרומו קטן למה שמחכה לנו כשהווקטורים האלו, האיראני והפנימי, ייפגשו עוד פעם, אבל בעוצמות אחרות לגמרי", לצד האפשרות של עימות יזום שיוביל, לדבריו, ל"ששת הימים וזה הניצחון".

בשנת 2023 התייחס אמיר אביבי בספרו "לא נשוב אחור" לאפשרות של מתקפה יזומה ומתואמת מצד גורמי אויב, הכוללת פגיעה ישירה בעורף הישראלי. לדבריו, קיימת “[תוכנית] לבצע התקפה מקדימה ולכבוש יישובים ומוצבים צה״ליים תוך גרימת פגיעה תודעתית ומורלית קשה ביותר”, וציין כי “מציאות כזו מתקיימת בגבול הלבנון ובעזה, ומאתגרת באופן משמעותי את צה״ל”. דברים אלו נאמרו במסגרת פרסום ספר שעסק בהערכת איומים עתידיים, וניתנו חודשים לפני מתקפת 7 באוקטובר.

בספטמבר 2023, שבועות ספורים לפני מתקפת ה-7 באוקטובר, התראיין אביבי בערוץ ״כנסת״ ואמר ביחס להתקהלויות בסמוך לגדר המערכת בעזה: ״חמאס לא מצליח לשלם משכורות לפעילים שלו, והדרך שלו להעיר את תשומת הלב היא להעיר את השטח. האופן שבו הוא עושה את זה מעיד על כך שמבחינה אסטרטגית הוא כרגע לא רוצה עימות. אם הוא היה רוצה עימות הוא היה יורה רקטות. הוא פועל לאורך הגדר כי זה סוג של פעילות שהוא מבין שלא תביא להידרדרות למבצע כולל״.

 לא נשוב אחור (ספר) 

בשנת 2023 פרסם אמיר אביבי, בהוצאת סלע מאיר, את ספר העיון "לא נשוב אחור: כיצד נבטיח את ביטחון ישראל לדורות" (הוצאת סלע מאיר). הספר עוסק בתפיסת הביטחון הלאומי של ישראל, בניתוח איומים אסטרטגיים ובהצעה לבחינה מחודשת של עקרונות ההרתעה, ההכלה והתגובה הביטחונית.

לספר מצורף מבוא מאת אלוף (במיל') אביגדור קהלני, שבו הוא מתאר את הספר כקריאה להתעוררות ציבורית ולאומית, ומציג את אביבי כמי שמביע חשש לעתיד המדינה לצד הצבת חזון ארוך טווח לביטחונה.

עיקרו של הספר נכתב לפני מתקפת חמאס על ישראל ב־7 באוקטובר 2023. במהדורה השנייה נוספה הקדמה שכותרתה “ביטחון ישראל אחרי ה־7 באוקטובר”, ובה טוען המחבר כי הכשל הביטחוני אינו נקודתי או טכנולוגי בלבד, אלא נובע בראש ובראשונה ממחדל תפיסתי ומתפיסת הרתעה שגויה.

בפרק “כיצד תיראה המלחמה הבאה?” מציג אביבי תרחיש של עימות רב־זירתי הכולל ירי רקטי מסיבי, חדירות קרקעיות, פגיעה בעורף האזרחי והתפרעויות פנימיות, וטוען כי מלחמות עתידיות לא יוגבלו לזירה אחת בלבד. בפרק “מלחמת מאה השנים” הוא מתאר את העימות הישראלי־ערבי כמאבק מתמשך בעל מאפיינים לאומיים, דתיים ותודעתיים. הספר כולל פרקים נוספים העוסקים באיום האיראני, בחזבאללה, בחמאס ובמאבק על הלגיטימציה הבינלאומית של ישראל.שם, תוכן העניינים.

בין הקביעות המרכזיות המופיעות בספר:
 “השקט איננו הרתעה, ואויבינו אינם מורתעים; הם פשוט מתכוננים למלחמה”.שם, הקדמה למהדורה השנייה, עמ' 13.
 “אם לא נפתח במערכה בתנאים שלנו – היא תיכפה עלינו בתנאים גרועים בהרבה”.שם, פרק 2, עמ' 52.
 “המחדל הצבאי נובע בראש ובראשונה ממחדל תפיסתי”.שם, הקדמה למהדורה השנייה, עמ' 10.

לאחר אירועי אוקטובר 2023 זכה הספר לתשומת לב ציבורית ותקשורתית, בין היתר בשל העובדה שחלק מהתרחישים והאזהרות שהוצגו בו נתפסו כרלוונטיים לאירועים שהתרחשו בפועל. הספר יצא ביותר ממהדורה אחת, וזכה לדירוגים חיוביים באתרי קריאה, לצד ביקורת ציבורית שטענה כי הוא מייצג תפיסה ביטחונית ואידאולוגית מובהקת. הספר עמד במרכז כנס שהפיקה תנועת הביטחוניסטים בשם זה.

 חיים אישיים 
אביבי בעל תואר ראשון במדע המדינה ובהיסטוריה אמריקאית בהצטיינות יתרה מאוניברסיטת בר-אילן, תואר שני במדע המדינה במסגרת לימודים במכללה לביטחון לאומי, ותואר שני בהצטיינות במנהל עסקים מהקריה האקדמית אונו.

הוא נשוי לענת ציפקין אביבי ואב לארבעה ילדים. מתגורר בקיסריה.

 קישורים חיצוניים 
ממוזער|תא"ל במיל אמיר אביבי בפגישתו עם רזא כורש עלי פהלווי, בנו של השאה האיראני האחרון בוושינגטון, דצמבר 2025








ביאורים

הערות שוליים

קטגוריה:מפקדי חטיבת שגיא
קטגוריה:מפקדי גדודים בחטיבה 188
קטגוריה:מפקדי גדוד 605
קטגוריה:מפקדי בית הספר להנדסה קרבית
קטגוריה:בוגרי המכללה לביטחון לאומי
קטגוריה:חברי הביטחוניסטים
קטגוריה:ראשי לשכת הרמטכ"ל
קטגוריה:תתי-אלופים בצה"ל
קטגוריה:בוגרי בית הספר היסודי גרשון אגרון (ירושלים)
קטגוריה:קיסריה: אישים
קטגוריה:סגני מפקד אוגדת עזה
קטגוריה:ישראלים שנולדו ב-1969